Beszámoló

Sport és egészség nap!

2018. július 14.

Sport és egészség napunk alkalmával már délelőtt gyülekezőt hirdettünk a legkisebbeknek, akiket a Fabula együttes koncertje várt a falu sportpályáján, melynek során mókás kis feladatokkal bemelegítette a zenekar a gyerekeket az akadálypálya teljesítése előtt.

Következő programunkra a focipályán került sor, ahova már a felnőtteket is szeretettel vártuk, és sor került apa-fia, anya-lánya, öregfiúk-fiatalok futballmérkőzésekre. A meccsek végén győztest hirdettünk és megválasztottuk a falu aranylabdását.

A labdarúgást követően humoros feladatok segítségével megválasztottuk a falu legerősebb emberét. Volt asszonycipelés, gumicsizma hajítás, rönkdobás és talicska-szlalom.

A programok mellett egészséges árucikkekből vásárt rendeztünk, volt mézes, gyógynövényes, zöldséges.

A felnőtteket közben a Szív a szívért Alapítvány munkatársai szűrésekre várták, ahol sor került vérnyomás-, vércukor-, és koleszterinszint mérésre. Az eredmények kiértékelését követően tanácsokat kaphattak a résztvevők a helyes táplálkozáshoz és a rendszeres sportoláshoz.

Rendezvényünkön lehetőség nyílt még kipróbálni ősi sporteszközöket, játékokat, a bátrabbak falat mászhattak és lovagolhattak is, volt légvár és körhinta is.

A kulturális programok sorát díszítette Berecz András Kossuth díjas mesemondó előadása.

A résztvevőket a helyszínen helyi vállalkozó által készített frissensültek és helyben készült kenyér várta.

A rendezvény egészséges vonalát képviselte a helyi asszonyok részére meghirdetett „Falu sütije” verseny, melyre egészséges alapanyagokból vártuk a pályaműveket, és ami nagy népszerűségre tett szert. 28 finomabbnál finomabb süteményt kellett a zsűrinek végigkóstolni, majd kiválasztani a 3 legjobbat.

Főzőversenyre is lehetett nevezni, ahol a süteményekhez hasonlóan egészséges ételeket vártunk. Itt 16 csapatból választottak legjobbat.

A rendezvény sikerét mutatja, hogy azóta a faluban megnőtt a kedv a pályázat keretében megrendezésre kerülő sport és főzőklub látogatása iránt. A felnőttek is szívesen rúgják a labdát gyermekeikkel és lelkesen készítik az egészséges, finomabbnál finomabb ételeket.

Gérce, 2018.08.10.

  



[A képen a következők lehetnek: 2 ember, emberek színpadon és álló emberek](https://www.facebook.com/photo.php?fbid=10213789256898922&set=a.10213789292459811&type=3&size=1848%2C900) 